钦定古今图书集成/理学汇编/学行典/第066卷 > 性理大全 > 《送刘圭父序》前人
## 钦定古今图书集成/理学汇编/学行典/第066卷 > 性理大全 > 《送刘圭父序》前人

武夷刘圭父，道长沙，省其兄，予获识之。于其行也，征
赠言之义，至于再三。顾予者方自药其病之不暇，而
何足以问所宜？嗟乎！道二，义与利而已矣。义者，亘古
今，通天下之正逵，而利者，犯荆棘、入险阻之私迳也。
人之秉彝，固有坦然正逵之可遵，而乃不由之而反
犯荆棘，冒险阻颠冥，终身而不悔，独何与血气之动
于欲也，“动于声色，动于货财，以至于爵禄之可慕，则
进以求达，知名之可利，则锐于求名，不宁惟是。凡一
日之闲，起居饮食，遇事接物，苟私己自便之事，意之
所向，无不趋之，则天理灭而人道或几乎息矣。”其胸
次营营，岂得须臾？宁处于斯世，亦侥幸以苟免耳。徒
知有六尺血气之躯，而不知其体元与天地相周流
也，岂不可惜乎？虽然，义内也，本其良心之不可以自
已者，反而求之，夫岂远哉！以圭父之才又盛年，其仕
于时也，人固曰宜，而以亲疾之故求祠官，方将杜门
专意，惟所以承颜节适者是念是图，而弗暇它顾也，
则圭父之心，岂与世之长骛于利者比乎？愿圭父以
是焉观之。念虑之起，必察其为义乎，为利乎？诡遇获
禽，虽若丘陵，吾弗屑也。则所谓良心之不可以已者，
将日引月长，既久且熟，几微毫发，了然坐判于胸中。
私迳永绝，正逵、大通，驷马驾安车，而王良、造父为之
先后，夫孰御焉？如仆不敏，当策蹇以相与仿佛也。